Všeobecne

Pokyny k vyplneniu žiadosti konečného prijímateľa o platbu

Vyplňuje konečný prijímateľ
•	Konečný prijímateľ vyplní formulár žiadosti za predpokladu, že pre projekt je schválený príspevok zo štrukturálnych fondov - ERDF, ESF, EAGGFu a FIFG a je podpísaná zmluva na projekt.
•	Žiadosť je predkladaná konečným prijímateľom príslušnému riadiacemu orgánu alebo sprostredkovateľskému orgánu pod riadiacim orgánom v súlade so  zmluvou o poskytnutí nenávratného finančného príspevku.
•	Všetky údaje uvedené v žiadosti musia byť v súlade so zmluvou o poskytnutí nenávratného finančného príspevku.
•	Žiadosť sa vyplňuje elektronicky, rukou vyplňované žiadosti nebudú akceptované.

Upozornenie: Z dôvodu neúplného alebo nedostatočného vyplnenia predpísaných polí v žiadosti môže byť
          platba konečnému prijímateľovi oneskorená. 
 
•	Štrukturálny fond: Uviesť príslušný štrukturálny fond ERDF, ESF, EAGGFu a FIFG, v rámci ktorého bude čerpaný príspevok.
•	Program: Uviesť názov operačného programu (Sektorový operačný program Priemysel a služby, Sektorový operačný program Ľudské zdroje, Sektorový operačný program Poľnohospodárstvo a rozvoj vidieka, Operačný program Základná infraštruktúra), resp. programového dokumentu (Jednotný programový dokument NUTS II Bratislava Cieľ 2, Jednotný programový dokument NUTS II Bratislava Cieľ 3, Program iniciatívy Spoločenstva INTERREG IIIA a Program iniciatívy Spoločenstva EQUAL).
•	Priorita: Uviesť číslo a názov priority v súlade so zmluvou o poskytnutí nenávratného finančného príspevku.
•	Opatrenie: Uviesť číslo a názov opatrenia v súlade so zmluvou o poskytnutí nenávratného finančného príspevku.
•	Podopatrenie: Uviesť číslo a názov podopatrenia v súlade so zmluvou o poskytnutí nenávratného finančného príspevku.

1 Identifikácia konečného prijímateľa

•	Typ konečného prijímateľa označiť znakom „x“ v príslušnom políčku.
•	Uviesť názov konečného prijímateľa, adresu (ulica, obec, PSČ).
•	Uviesť identifikačné číslo organizácie a daňové identifikačné číslo. Konečný prijímateľ zo súkromného sektora/fyzická osoba uvedie ako daňové identifikačné číslo svoje rodné číslo. Koneční prijímatelia z verejného sektora a konečný prijímateľ zo súkromného sektora/právnická osoba uvedú ako daňové identifikačné číslo svoje identifikačné číslo organizácie.    

2 Identifikácia projektu

•	Uviesť plný názov projektu.
•	Uviesť kód projektu v súlade so zmluvou o poskytnutí nenávratného finančného príspevku.

3 Druh žiadosti

•	Typ platby označiť v príslušnom políčku znakom „x“. 
•	Zálohovú platbu označiť len pre projekt financovaný z ESF konečným prijímateľom z verejného sektora, a to v prípade, že si zvolil systém poskytovania zálohových platieb. 
•	Predfinancovanie označiť len pre projekt financovaný z ERDF konečným prijímateľom z verejného sektora, a to v prípade, že si zvolil systém predfinancovania.
•	Priebežnú platbu označiť pre projekt, pri ktorom platí systém refundácie (súkromný sektor, verejný sektor - v prípade, že si konečný prijímateľ zvolil tento systém).
•	Záverečnú platbu označiť pri predkladaní poslednej žiadosti o platbu.
•	Poradové číslo žiadosti zodpovedá poradiu predkladania žiadostí konečným prijímateľom.
•	Vystavená dňa: Uviesť dátum vystavenia žiadosti konečným prijímateľom v tvare dd/mm/yyyy 
(napr. 15/03/2004).

4 Identifikácia bankového účtu

•	Uviesť plný názov banky/finančnej inštitúcie v súlade so zmluvou o poskytnutí nenávratného finančného príspevku.
•	Uviesť plnú adresu banky/finančnej inštitúcie (ulica, obec, PSČ).
•	Uviesť presné číslo účtu a kód banky v súlade so zmluvou o poskytnutí nenávratného finančného príspevku.  
•	Pri štátnych rozpočtových organizáciách sa identifikácia čísla bankového účtu spravidla nevypĺňa. Identifikácia bankového účtu je uvedená iba v prípade, že platobná jednotka vyzve konečného prijímateľa (štátnu rozpočtovú organizáciu), aby si otvoril pre rok 2005 účet dofinancovania programov. Konečný prijímateľ vyplní identifikáciu čísla účtu dofinancovania programov, ktorý má otvorený v Štátnej pokladnici, iba v prípade žiadosti o poskytnutie predfinancovania, priebežnej a záverečnej platby. 

5 Oprávnené výdavky podľa rozpočtovej klasifikácie

Táto sekcia slúži na overenie stavu realizácie projektu. Riadiaci orgán/sprostredkovateľský orgán pod riadiacim orgánom usmerní konečného prijímateľa, či je potrebné pri každej predloženej žiadosti o platbu uvádzať všetky druhy výdavkov, ktoré sú schválené v zmluve (čiže aj v prípade, že suma príslušného výdavku v tejto žiadosti o platbu (uvedená v stĺpci 6) je rovná nule), alebo len relevantné výdavky, ktoré sú predmetom tejto žiadosti o platbu.
•	Vyplňuje len verejný sektor.
•	Výdavky (stĺpec 1) rozlíšiť podľa charakteru na bežné (tabuľka a) a kapitálové výdavky (tabuľka b) v Sk s rozlíšením podľa platnej funkčnej rozpočtovej klasifikácie do úrovne triedy alebo podtriedy (stĺpec 2) a ekonomickej rozpočtovej klasifikácie do úrovne podpoložiek (stĺpec 3). V rámci kapitálových výdavkov uviesť aj kód investičnej akcie (stĺpec 3a).
V prípade, že žiadosť o platbu obsahuje viacej výdavkov uvedených v sekcii 7 v rámci jednej skupiny výdavkov schválenej v zmluve s konečným prijímateľov a tieto výdavky majú spoločnú rozpočtovú klasifikáciu, môže riadiaci orgán (sprostredkovateľský orgán pod riadiacim orgánom) rozhodnúť o tom, že tieto výdavky budú sčítané v tejto tabuľke do jednej položky  a uvedené spolu v jednom riadku tabuľky. 
•	Celkové výdavky uviesť v tabuľke c) Spolu (a+b) s vyplnením stĺpcov (4) až (8). 
•	Stĺpec (4) Výdavky schválené v zmluve obsahuje sumu všetkých schválených výdavkov (za všetky zdroje financovania - EÚ, spolufinancovanie štátneho rozpočtu, vlastné zdroje) v súlade so zmluvou o poskytnutí nenávratného finančného príspevku a rozpísaným rozpočtom.
•	Stĺpec (5) Predošlé potvrdené výdavky obsahuje sumu všetkých výdavkov (za všetky zdroje financovania - EÚ, spolufinancovanie štátneho rozpočtu, vlastné zdroje) na základe schválených alebo na schválenie predložených žiadostí o zúčtovanie zálohovej platby/predfinancovania, resp. žiadostí o priebežnú platbu. V stĺpci sa neuvádzajú predošlé výdavky, ktoré boli v predchádzajúcich žiadostiach o platbu zamietnuté RO/SORO. 
•	Stĺpec (6) Výdavok v tejto žiadosti o platbu obsahuje sumu všetkých oprávnených výdavkov (za všetky zdroje financovania - EÚ, spolufinancovanie štátneho rozpočtu, vlastné zdroje), ktoré konečný prijímateľ žiada overiť v aktuálnej žiadosti v rámci poskytnutia predfinancovania alebo refundácie (žiadosti o priebežnú/záverečnú o platbu). Tento stĺpec nevyplňovať pri žiadosti o poskytnutie zálohovej platby. 
•	Stĺpec (7) Celkové výdavky obsahuje súčet stĺpcov (5) a (6).
•	Stĺpec (8) Stav finančnej realizácie v % obsahuje percentuálny podiel všetkých výdavkov (vrátane výdavkov v aktuálnej žiadosti) na celkových schválených výdavkoch na projekt v súlade so zmluvou o poskytnutí nenávratného finančného príspevku.

6 Príjem vytvorený z projektu

•	Vypĺňa sa pri predložení žiadosti o záverečnú platbu.
•	V príslušnom políčku vyčísliť sumu príjmu vytvoreného od začiatku realizácie projektu. O túto sumu pomerne znížiť požadovanú čiastku v sekcii 8.

7 Zoznam výdavkov vzťahujúcich sa na túto žiadosť

•	Nevyplňovať v prípade žiadosti o zálohovú platbu.
•	Stĺpec (1) Uviesť názov výdavku.
•	Stĺpec (2) Uviesť číslo faktúry.
•	Stĺpec (3) Uviesť výšku výdavku bez DPH v slovenských korunách.
•	Stĺpec (4) Uviesť výšku DPH v slovenských korunách. 
•	Stĺpec (5) Súčet stĺpca (3) + (4).
•	Stĺpec (6) Uviesť sumu oprávneného výdavku.
•	Stĺpec (7) Uviesť sumu neoprávneného výdavku.
•	V kompetencii riadiaceho orgánu / sprostredkovateľského orgánu pod riadiacim orgánom je rozhodnutie doplniť zoznam výdavkov vzťahujúcich sa na túto žiadosť o stĺpec 8 – Oprávnený výdavok RO/SORO
•	V kompetencii riadiaceho orgánu / sprostredkovateľského orgánu pod riadiacim orgánom je rozhodnutie doplniť zoznam výdavkov vzťahujúcich sa na túto žiadosť o stĺpec 9 – Neoprávnený výdavok RO/SORO
•	V prípade žiadosti o priebežnú a záverečnú platbu uviesť zoznam skutočne uhradených výdavkov.
•	V prípade žiadosti o predfinancovanie uviesť zoznam ešte neuhradených výdavkov vzťahujúcich sa na priložené faktúry ako aj zoznam hotovostných platieb, ku ktorým je potrebné priložiť overené kópie príslušných účtovných dokladov s pečiatkou a podpisom štatutára konečného prijímateľa v súlade s podpisovým vzorom, ktoré potvrdzujú hotovostnú úhradu.

8 Platba príspevku

•	Uviesť obdobie, ku ktorému sa vzťahuje platba uhradených oprávnených výdavkov v súlade so zmluvou o poskytnutí nenávratného finančného príspevku. 
•	Pri prvej žiadosti dátum začatia obdobia pre platbu príspevku musí byť neskorší ako oficiálny dátum začatia projektu uvedený v sekcii 2. Identifikácia projektu.
•	V nasledujúcej žiadosti uviesť dátum začatia obdobia pre platbu príspevku ako dátum dňa, ktorý nasleduje po dni s konečným dátumom uvedeným v poslednej predkladanej žiadosti.
•	Uvedené obdobie vyplňovať len v prípade refundácie (žiadosti o priebežnú/záverečnú platbu)
•	Pri žiadosti o záverečnú platbu uviesť konečný dátum pre obdobie platby príspevku nie neskorší ako oficiálny dátum ukončenia projektu.
•	Uviesť celkovú výšku požadovanej platby (príspevok Európskej únie a príspevok zo štátneho rozpočtu).  Celková výška požadovanej platby je vypočítaná zo sumy uvedenej v časti 5 (Oprávnené výdavky podľa rozpočtovej klasifikácie), tabuľky c (Spolu (a+b) riadok Celkom) stĺpec 6 (Výdavok v tejto žiadosti o platbu), ktorá je vynásobená percentom príspevku zo zdroja EÚ a spolufinancovania zo štátneho rozpočtu. Percento príspevku je uvedené v zmluve s konečným prijímateľom.
V prípade prvej žiadosti o zálohovú platbu uviesť sumu zodpovedajúcu 20 % ročného rozpočtu projektu. V prípade nasledovných žiadostí o zálohovú platbu uviesť sumu zúčtovaných oprávnených výdavkov. 
•	V prípade žiadosti o záverečnú platbu znížiť požadovanú čiastku o sumu vytvoreného príjmu od začiatku realizácie projektu uvedenú v sekcii 6.

9 Odhad dvoch nasledovných žiadostí o platbu

•	Odhad slúži riadiacemu orgánu/sprostredkovateľskému orgánu pod riadiacim orgánom pre lepšie naplánovanie budúcich výdavkov.
•	Konečný prijímateľ uvedie odhadovanú sumu nasledujúcich dvoch žiadostí o platbu pre nasledovné dva termíny, stanovené v zmluve o poskytnutí nenávratného finančného príspevku.
•	Odhadované sumy nie sú pre konečného prijímateľa záväzné, ale musia byť v súlade s finančným plánom uvedeným v zmluve.

10 Čestné prehlásenie

•	Štatutárny orgán/zástupca konečného prijímateľa potvrdí pečiatkou a vlastným podpisom žiadosť.
•	Konečný prijímateľ zo súkromného sektora - fyzická osoba potvrdí žiadosť pečiatkou a vlastným podpisom. 

11 Zoznam príloh

•	Uviesť poradové číslo a názov v štruktúre stanovenej tabuľkou.
•	Konečný prijímateľ predkladá účtovné doklady (faktúry alebo obdobné doklady rovnocennej dôkaznej hodnoty) v zmysle definície uvedenej v časti 2. materiálu. 
•	Účtovné doklady sa v prípade žiadosti o zálohovú platbu nepredkladajú.
•	Výpis z bankového účtu sa predkladá len v prípade refundácie (žiadosti o priebežnú/záverečnú platbu).

Posledná strana: Vypĺňa riadiaci orgán alebo sprostredkovateľský orgán pod riadiacim orgánom a platobná jednotka.

•	RO/SORO: Uviesť názov riadiaceho orgánu alebo sprostredkovateľského orgánu pod riadiacim orgánom v súlade so zmluvou o poskytnutí nenávratného finančného príspevku na schválený projekt. 
•	Platobná jednotka: Uviesť názov platobnej jednotky
•	V prípade potreby môže byť posledná strana vyplnená viacnásobne.